Қонуни Ҷумҳурии Тоҷикистон

Дар бораи низоми ягонаи давлатии бақайдгирӣ ва баҳисобгирии ҳуқуқвайронкуниҳо

Қонуни мазкур асосҳои ташкилию ҳуқуқӣ, принсипҳо ва қоидаҳои пешбурди низоми ягонаи давлатии бақайдгирӣ ва баҳисобгирии ҷиноятҳо ва ҳуқуқвайронкуниҳои маъмурӣ (минбаъд-ҳуқуқвайронкуниҳо), инчунин ваколат ва вазифаҳои мақомоти давлатиро дар ин самт муайян менамояд.

**БОБИ 1.**

**МУҚАРРАРОТИ УМУМӢ**

**Моддаи 1. Мафҳумҳои асосӣ**

Дар Қонуни мазкур мафҳумҳои асосии зерин истифода мешаванд:

1) **бақайдгирии ҳуқуқвайронкуниҳо** – аз тарафи мақомоти таъқиби ҷиноятӣ, суд ва мақомоти дигари ваколатдори давлатӣ (шахсони мансабдор)-и баррасикунандаи парвандаҳои ҳуқуқвайронкунии маъмурӣ ва ҷиноятӣ ба ҳуқуқвайронкуниҳо додани рақами бақайдгирӣ ва сабт намудани маълумот дар бораи ҳуқуқвайронкуниҳо;

2) **баҳисобгирии ҳуқуқвайронкуниҳо** – аз ҷониби мақомоти корҳои дохилӣ ба махзани ягонаи давлатии маълумот дар бораи ҳуқуқвайронкуниҳо ворид намудани маълумот дар бораи ҳуқуқвайронкуниҳо, ки аз тарафи мақомоти таъқиби ҷиноятӣ, суд ва мақомоти дигари ваколатдори давлатӣ (шахсони мансабдор)-и баррасикунандаи парвандаҳои ҳуқуқвайронкунии маъмурӣ ва ҷиноятӣ ба қайд гирифта шудаанд;

3) **махзани ягонаи давлатии маълумот дар бораи ҳуқуқвайронкуниҳо** – низоми иттилоотию техникӣ, ки маҷмуи маълумотро дар бораи ҳуқуқвайронкуниҳо дар бар мегирад;

4) **низоми ягонаи давлатии бақайдгирӣ ва баҳисобгирии ҳуқуқвайронкуниҳо** – тартиби бақайдгирии ҳуқуқвайронкуниҳо аз тарафи мақомоти таъқиби ҷиноятӣ, суд ва мақомоти дигари ваколатдори давлатӣ (шахсони мансабдор)-и баррасикунандаи парвандаҳои ҳуқуқвайронкунии маъмурӣ, инчунин тартиби баҳисобгирии ҳуқуқвайронкуниҳо ва пешниҳоди маълумот дар бораи ҳуқуқвайронкуниҳо ба мақоми ваколатдори давлатӣ дар самти таъмини фаъолияти низоми ягонаи давлатии бақайдгирӣ ва баҳисобгирии ҳуқуқвайронкуниҳо;

5) **субъектҳои низоми ягонаи давлатии бақайдгирӣ ва баҳисобгирии ҳуқуқвайронкуниҳо** – мақоми ваколатдори давлатӣ дар самти таъмини фаъолияти низоми ягонаи давлатии бақайдгирӣ ва баҳисобгирии ҳуқуқвайронкуниҳо, мақомоти таъқиби ҷиноятӣ, суд ва мақомоти дигари ваколатдори давлатӣ (шахсони мансабдор)-и баррасикунандаи ҳуқуқвайронкунии маъмурӣ;

6) **ҳуқуқвайронкуниҳо** – ҷиноятҳо ва ҳуқуқвайронкуниҳои маъмурие, ки қонунгузории Ҷумҳурии Тоҷикистон пешбинӣ намудааст.

**Моддаи 2. Қонунгузории Ҷумҳурии Тоҷикистон дар бораи низоми ягонаи давлатии бақайдгирӣ ва баҳисобгирии ҳуқуқвайронкуниҳо**

Қонунгузории Ҷумҳурии Тоҷикистон дар бораи низоми ягонаи давлатии бақайдгирӣ ва баҳисобгирии ҳуқуқвайронкуниҳо ба Конститутсияи Ҷумҳурии Тоҷикистон асос ёфта, аз Қонуни мазкур, санадҳои дигари меъёрии ҳуқуқии Ҷумҳурии Тоҷикистон, инчунин санадҳои ҳуқуқии байналмилалие, ки Тоҷикистон онҳоро эътироф кардааст, иборат мебошад.

**БОБИ 2.**

**ВАЗИФА ВА ПРИНСИПҲОИ НИЗОМИ ЯГОНАИ ДАВЛАТИИ БАҚАЙДГИРӢ ВА БАҲИСОБГИРИИ ҲУҚУҚВАЙРОНКУНИҲО**

**Моддаи 3. Вазифаи асосии низоми ягонаи давлатии бақайдгирӣ ва баҳисобгирии ҳуқуқвайронкуниҳо**

Вазифаи асосии низоми ягонаи давлатии бақайдгирӣ ва баҳисобгирии ҳуқуқвайронкуниҳо аз ҷамъоварӣ, коркард, нигоҳдорӣ, истифода ва ҳифзи маълумот дар бораи ҳуқуқвайронкуниҳо, пешниҳоди маълумот дар бораи ҳуқуқвайронкуниҳо иборат мебошад.

**Моддаи 4. Принсипҳои низоми ягонаи давлатии бақайд­гирӣ ва баҳисобгирии ҳуқуқвайронкуниҳо**

Низоми ягонаи давлатии бақайдгирӣ ва баҳисобгирии ҳуқуқвайронкуниҳо ба принсипҳои зерин асос меёбад:

1) таъмини риояи ҳуқуқу озодиҳои инсон ва шаҳрванд ва ҳифзи манфиатҳои қонунии онҳо;

2) қонуният;

3) объективӣ, мукаммал ва саҳеҳ будани маълумот;

4) дастрас ва ошкоро будани маълумот то ҳадди муқаррарнамудаи Қонуни мазкур ва санадҳои дигари меъёрии ҳуқуқии Ҷумҳурии Тоҷикистон;

5) ҳатмӣ ва якхела будани бақайдгирӣ ва баҳисобгирии ҳуқуқвайронкуниҳо.

**БОБИ 3.**

**ИДОРАКУНИИ ДАВЛАТИИ НИЗОМИ ЯГОНАИ ДАВЛАТИИ БАҚАЙДГИРӢ ВА БАҲИСОБГИРИИ ҲУҚУҚВАЙРОНКУНИҲО**

**Моддаи 5. Салоҳияти Ҳукумати Ҷумҳурии Тоҷикистон дар самти идоракунии низоми ягонаи давлатии бақайдгирӣ ва баҳисобгирии ҳуқуқвайронкуниҳо**

Ҳукумати Ҷумҳурии Тоҷикистон дар самти идоракунии низоми ягонаи давлатии бақайдгирӣ ва баҳисобгирии ҳуқуқвайронкуниҳо дорои салоҳияти зерин мебошад:

1) пешбурди сиёсати давлатӣ дар самти бақайдгирӣ ва баҳисобгирии ҳуқуқвайронкуниҳо;

2) тасдиқи тартиби додани рақами бақайдгирии ҳуқуқвайронкуниҳо, қайд кардани маълумот дар бораи ҳуқуқвайронкуниҳо ва ба мақоми ваколатдори давлатӣ дар самти таъмини фаъолияти низоми ягонаи давлатии бақайдгирӣ ва баҳисобгирии ҳуқуқвайронкуниҳо пешниҳод намудани онҳо;

3) тасдиқи тартиби ҷойгиркунии маълумот дар бораи ҳуқуқвайронкуниҳо дар махзани ягонаи давлатии маълумот дар бораи ҳуқуқвайронкуниҳо;

4) тасдиқи тартиби пешниҳоди маълумот ба шахсони воқеӣ ва ҳуқуқӣ дар бораи ҳуқуқвайронкуниҳое, ки дар махзани ягонаи давлатии маълумот дар бораи ҳуқуқвайронкуниҳо нигоҳ дошта мешаванд;

5) амалӣ намудани ваколатҳои дигари пешбининамудаи қонунгузории Ҷумҳурии Тоҷикистон.

**Моддаи 6. Мақоми ваколатдори давлатӣ дар самти таъмини фаъолияти низоми ягонаи давлатии бақайдгирӣ ва баҳисобгирии ҳуқуқвайронкуниҳо ва ваколатҳои он**

1. Вазорати корҳои дохилии Ҷумҳурии Тоҷикистон мақоми ваколатдори давлатӣ дар самти таъмини фаъолияти низоми ягонаи давлатии бақайдгирӣ ва баҳисобгирии ҳуқуқвайронкуниҳо (минбаъд–мақоми ваколатдор) ба ҳисоб меравад.

2. Мақоми ваколатдор дорои ваколатҳои зерин мебошад:

1) ҳамоҳангсозии фаъолияти субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо;

2) ташкили махзани ягонаи давлатии маълумот дар бораи ҳуқуқвайронкуниҳо;

3) таъмини нигоҳдорӣ ва ҳифзи маълумот дар бораи ҳуқуқвайронкуниҳо;

4) таҳлили пурра, объективӣ, саҳеҳ ва кофӣ будани маълумоти оморие, ки аз ҷониби субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо пешниҳод мешаванд;

5) муайян намудани усулҳои самараноки ҷамъоварӣ, бақайдгирӣ, коркард, захира, ҷамъбаст, нигоҳдорӣ ва ҳифзи маълумот дар бораи ҳуқуқвайронкуниҳо;

6) назорат оид ба риояи тартиби пешниҳоди маълумот ба шахсони воқеӣ ва ҳуқуқӣ дар бораи ҳуқуқвайронкуниҳо, ки дар махзани ягонаи давлатии маълумот дар бораи ҳуқуқвайронкуниҳо нигоҳ дошта мешаванд;

7) аз субъектҳои дигари низоми ягонаи давлатии бақайд­гирӣ ва баҳисобгирии ҳуқуқвайронкуниҳо ба таври ройгон дастрас намудани маълумот дар бораи ҳуқуқвайронкуниҳо ва шаклҳои бақайдгирии ибтидоӣ, инчунин иттилооти дигар барои ташаккул додани махзани ягонаи давлатии маълумот дар бораи ҳуқуқвайронкуниҳо;

8) таҳлили пурра, объективӣ, саҳеҳ ва кофӣ будани маълумот дар бораи ҳуқуқвайронкуниҳо, ки аз ҷониби субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо пешниҳод мешаванд;

9) баҳри бартараф намудани камбудиҳои ҷойдошта оид ба масъалаҳои махзани ягонаи давлатии маълумот дар бораи ҳуқуқвайронкуниҳо ирсол намудани маълумот дар бораи ҳуқуқвайронкуниҳо ба субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо;

10) ҷамъоварӣ, коркард, захира, ҷамъбаст ва таҷдиди маълумот дар самти низоми ягонаи давлатии бақайдгирӣ ва баҳисобгирии ҳуқуқвайронкуниҳо;

11) ба таври ройгон таъмин намудани субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо бо маълумот дар бораи ҳуқуқвайронкуниҳо, ки дар махзани ягонаи давлатии маълумот дар бораи ҳуқуқвайронкуниҳо нигоҳ дошта мешаванд;

12) пешниҳоди маълумот ба шахсони воқеӣ ва ҳуқуқӣ дар бораи ҳуқуқвайронкуниҳое, ки дар махзани ягонаи давлатии маълумот дар бораи ҳуқуқвайронкуниҳо нигоҳ дошта мешаванд;

13) нигоҳдорӣ ва ҳифзи маълумоти дастрасшуда, ки дорои сирри давлатӣ ва сирри дигари бо қонун ҳифзшаванда мебошанд;

14) ҳифзи низоми иттилоотӣ аз дастрасии ғайриқонунӣ, вайрон ё нобуд сохтани маълумот дар бораи ҳуқуқвайронкуниҳо, ки дар махзани ягонаи давлатии маълумот дар бораи ҳуқуқвайронкуниҳо нигоҳ дошта мешаванд;

15) таъмини риояи ҳуқуқу озодиҳои инсон ва шаҳрванд ва ҳифзи манфиатҳои қонунии онҳо, шахсони ҳуқуқӣ ва давлат ҳангоми ташаккул додани махзани ягонаи давлатии маълумот дар бораи ҳуқуқвайронкуниҳо;

16) амалӣ намудани ҳамкории байналмилалӣ дар соҳаи омори давлатӣ барои рушди фаъолияти низоми ягонаи давлатии бақайдгирӣ ва баҳисобгирии ҳуқуқвайронкуниҳо;

17) амалӣ намудани ваколатҳои дигаре, ки қонунгузории Ҷумҳурии Тоҷикистон муқаррар кардааст.

**Моддаи 7. Ваколатҳои субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо**

1. Мақомоти таъқиби ҷиноятӣ, суд ва мақомоти дигари ваколатдори давлатӣ (шахсони мансабдор)-и баррасикунандаи парвандаҳои ҳуқуқвайронкунии маъмурӣ дар доираи ваколатҳои худ, бо мақсади таъмини фаъолияти низоми ягонаи давлатии бақайдгирӣ ва баҳисобгирии ҳуқуқвайронкуниҳо, пешниҳод намудани маълумотро дар бораи ҳуқуқвайронкунӣ ба мақоми ваколатдор амалӣ карда, нигоҳдорӣ ва ҳифзи маълумот дар бораи ҳуқуқвайронкуниҳоро таъмин менамоянд.

2. Субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо дорои ваколатҳои зерин мебошанд:

1) оид ба андешидани чораҳо ҷиҳати такмил додани махзани ягонаи давлатии маълумот дар бораи ҳуқуқвайронкуниҳо таклиф пешниҳод намоянд;

2) мутобиқи қонунгузории Ҷумҳурии Тоҷикистон мушоҳидаҳои идоравӣ, баҳисобгирии оперативӣ ва идоравиро, ки барои таъмини фаъолияти оперативию ҷустуҷӯӣ ва хизматӣ пешбинӣ гардидаанд, амалӣ намоянд;

3) ба мақоми ваколатдор ҳуҷҷатҳои иттилоотию баҳисобгирӣ, мавод ва маълумоти дигари заруриро пешниҳод намоянд;

4) пурра, объективӣ, саҳеҳ ва кофӣ будани маълумот дар бораи ҳуқуқвайронкуниҳо ва дар доираи ваколатҳои худ амалӣ намудани назорати пурра ва саҳеҳ дарҷ ёфтани ин маълумотро таъмин намоянд;

5) маълумоти дастрасшударо, ки дорои сирри давлатӣ ва сирри дигари бо қонун ҳифзшаванда мебошанд, нигоҳ доранд ва ҳифз намоянд;

6) ваколатҳои дигари пешбининамудаи қонунгузории Ҷумҳурии Тоҷикистонро амалӣ намоянд.

**БОБИ 4.**

**ҲУҚУҚВАЙРОНКУНИҲОЕ, КИ БОЯД БА ҚАЙД ВА БА ҲИСОБ ГИРИФТА ШАВАНД**

**Моддаи 8. Ҳуқуқвайронкуниҳое, ки бояд ба қайд ва ба ҳисоб гирифта шаванд**

Ҳуқуқвайронкуниҳое, ки бояд ба қайд ва ба ҳисоб гирифта шаванд:

1) ҷиноятҳое, ки нисбати онҳо қарорҳо дар бораи рад кардан аз оғози парвандаи ҷиноятӣ дар ҳолатҳои пешбининамудаи сархатҳои сеюм, чорум, панҷум ва ҳафтуми қисми 1 моддаи 27, моддаҳои 28-32 Кодекси мурофиавии ҷиноятии Ҷумҳурии Тоҷикистон қабул карда шудаанд;

2) ҷиноятҳое, ки нисбати онҳо қарорҳо дар бораи оғоз намудани парвандаи ҷиноятӣ ва ё қарорҳои дигар оид ба пешбурди парванда аз ҷониби мақомоти таъқиби ҷиноятӣ ва судҳо қабул карда шудаанд;

3) ҷиноятҳо оид ба парвандаҳои ҷиноятии айбдоркунии хусусӣ, ки тибқи онҳо ҳукми айбдоркунии суд бароварда шуда, эътибори қонунӣ пайдо кардааст;

4) ҳуқуқвайронкуниҳои маъмурие, ки нисбати онҳо қарорҳо дар бораи татбиқи ҷазои маъмурӣ қабул гардидаанд;

5) ҳуқуқвайронкуниҳои маъмурие, ки барои такроран содиршавӣ ҷавобгарии ҷиноятиро пешбинӣ менамоянд.

**Моддаи 9. Маълумот дар бораи** **ҳуқуқвайронкуниҳое, ки бояд ба қайд ва ба ҳисоб гирифта шаванд**

1. Ҳангоми ба қайд ва ба ҳисоб гирифтани ҳуқуқвайронкуниҳои дар бандҳои 1), 2) ва 3) моддаи 8 Қонуни мазкур пешбинишуда маълумоти зерин сабт карда мешаванд:

1) дар бораи рад кардан аз оғози парвандаи ҷиноятӣ дар ҳолатҳои пешбининамудаи сархатҳои сеюм, чорум, панҷум ва ҳафтуми қисми 1 моддаи 27, моддаҳои 28-32 Кодекси мурофиавии ҷиноятии Ҷумҳурии Тоҷикистон;

2) дар бораи оғоз намудани парвандаи ҷиноятӣ;

3) дар бораи боздоштани тафтиши пешакӣ;

4) дар бораи аз сари нав оғоз кардани тафтишоти пешакии боздоштшуда;

5) дар бораи дароз кардани муҳлати тафтиши пешакӣ;

6) дар бораи аз рӯйи тобеияти тафтишотӣ равон намудани парвандаи ҷиноятӣ;

7) дар бораи ҳамроҳ намудани парвандаи ҷиноятӣ;

8) дар бораи ҷудо намудани парвандаи ҷиноятӣ;

9) дар бораи дастгир намудани шахс дар содир намудани ҷиноят;

10) дар бораи гумонбар донистани шахс барои содир намудани ҷиноят;

11) дар бораи татбиқ, дароз ё тағйир додани чораи пешгирӣ;

12) дар бораи ба ҷавобгарии ҷиноятӣ ҷалб намудан ба сифати айбдоршаванда;

13) дар бораи эълони ҷустуҷӯйи айбдоршаванда;

14) дар бораи қатъ намудани пешбурди парвандаи ҷиноятӣ;

15) дар бораи қатъ намудани пешбурди парвандаи ҷиноятӣ бо озод кардани шахс аз ҷавобгарии ҷиноятӣ;

16) дар бораи аз сари нав оғоз кардани пешбурди парвандаи ҷиноятии қатъшуда;

17) дар бораи ба прокурор супоридани парвандаи ҷиноятӣ барои ба суд ирсол кардан;

18) дар бораи аз тарафи прокурор фиристодани парвандаи ҷиноятӣ ба суд;

19) дар бораи аз ҷониби прокурор бо супориши хаттӣ баргардондани парвандаи ҷиноятӣ ба муфаттиш барои гузарондани тафтиши пешакии иловагӣ, инчунин барои эълони айби нав;

20) дар бораи қатъ намудани тафтиши пешакӣ ё таъқиби ҷиноятӣ;

21) дар бораи равон намудани парвандаи ҷиноятӣ аз рӯйи тобеияти судӣ;

22) дар бораи татбиқи чораҳои маҷбурии дорои хусусияти тиббӣ;

23) дар бораи оғоз намудани парвандаи ҷиноятӣ бинобар ҳолатҳои нав ошкоршуда;

24) дар бораи бардоштани доғи судӣ;

25) дар бораи ҳукмҳои эътибори қонунӣ пайдокардаи суд, дар бораи қарорҳо (таъинотҳо)-и суд, ки бо тартиби кассатсионӣ ё тартиби назоратӣ бароварда шудаанд;

26) номи мақомоти таъқиби ҷиноятӣ, суде, ки қарорҳои мурофиавиро баровардааст, сана ва асосҳои баровардани онҳо;

27) сабаб ва асосҳои оғоз намудани парвандаи ҷиноятӣ;

28) рақами бақайдгирии ҷиноят;

29) ҷой, сана, вақт ва ҳолати содиршавии ҷиноят;

30) насаб, ном, номи падар, рӯз, моҳ, сол ва ҷойи таваллуд, шаҳрвандӣ, таҳсилот, ҷойи кор (таҳсил) ва мансаб, маҳалли истиқомат (ҷойи адои ҷазо ё дар ҳабс нигоҳ дош­тан)-и гумонбаршуда, айбдоршаванда, шахсе, ки нисбати ӯ дар ҳолатҳои пешбининамудаи сархатҳои сеюм, чорум, панҷум ва ҳафтуми қисми 1 моддаи 27, моддаҳои 28-32 Кодекси мурофиавии ҷиноятии Ҷумҳурии Тоҷикистон мавод аз оғози парвандаи ҷиноятӣ рад карда шудааст, маҳкумшуда, сафедшуда, шахсоне, ки нисбати онҳо чораҳои маҷбурии дорои хусусияти тиббӣ таъин шудаанд;

31) насаб, ном, номи падар, рӯз, моҳ, сол ва ҷойи таваллуд, шаҳрвандӣ, маълумот, ҷойи кор (таҳсил) ва мансаб, маҳалли истиқомати ҷабрдида.

2. Ҳангоми бақайдгирӣ ва баҳисобгирии ҳуқуқвайронкуниҳо, ки дар бандҳои 4) ва 5) моддаи 8 Қонуни мазкур пешбинӣ шудаанд, маълумоти зерин сабт карда мешаванд:

1) оид ба қарорҳо дар бораи таъин намудани ҷазои маъмурӣ, дар бораи ба тариқи назоратӣ бекор кардан ё тағйир додани қарори бо парвандаи ҳуқуқвайронкунии маъмурӣ қабулшуда, инчунин маълумот дар бораи қарорҳое, ки дар натиҷаи баррасии шикоят ё эътирози ба қарори дахлдори парвандаи ҳуқуқвайронкунии маъмурӣ овардашуда қабул гардидаанд;

2) номи суд ва мақомоти дигари ваколатдори давлатӣ (шахсони мансабдор)-и баррасикунандаи парвандаҳои ҳуқуқвайронкунии маъмурӣ, ки қарорҳо баровардаанд, сана ва асоси бароварда шудани ин қарорҳо;

3) сабаб ва асоси оғоз гардидани мурофиаи маъмурӣ;

4) рақами бақайдгирии ҳуқуқвайронкунии маъмурӣ;

5) ҷой, сана, вақт ва ҳолатҳои содир гардидани ҳуқуқвайронкунии маъмурӣ;

6) насаб, ном ва номи падар, рӯз, моҳ, сол ва ҷойи таваллуд, шаҳрвандӣ, таҳсилот, ҷойи кор (таҳсил) ва мансаб, маҳалли истиқомати шахси воқеӣ, ки нисбати ӯ қарор дар бораи таъин намудани ҷазои маъмурӣ бароварда шудааст;

7) насаб, ном ва номи падар, рӯз, моҳ, сол ва ҷойи таваллуд, шаҳрвандӣ, таҳсилот, ҷойи кор (таҳсил) ва мансаб, маҳалли истиқомати соҳибкори инфиродӣ, ки нисбати ӯ қарор дар бораи таъин намудани ҷазои маъмурӣ бароварда шудааст, инчунин рақами мушаххаси андозсупоранда;

8) насаб, ном ва номи падар, рӯз, моҳ, сол ва ҷойи таваллуд, шаҳрвандӣ, таҳсилот, ҷойи кор (таҳсил) ва мансаб, маҳалли истиқомати шахси мансабдор, ки нисбати ӯ қарор дар бораи таъин намудани ҷазои маъмурӣ бароварда шудааст, инчунин рақами мушаххаси андозсупоранда;

9) номи шахси ҳуқуқӣ, ки нисбати он қарор дар бораи таъин намудани ҷазои маъмурӣ бароварда шудааст, маҳалли ҷойгиршавӣ, рақами мушаххаси андозсупоранда, тобеият, санаи қайди давлатӣ, насаб, ном ва номи падари роҳбар (шахси дигаре, ки тибқи ҳуҷҷатҳои таъсисии шахси ҳуқуқӣ ваколатдор карда шудааст), муассис (муассисон).

**БОБИ 5.**

**ТАРТИБИ БАҚАЙДГИРӢ, БАҲИСОБГИРӢ ВА ПЕШНИҲОДИ МАЪЛУМОТ ДАР БОРАИ ҲУҚУҚВАЙРОНКУНИҲО**

**Моддаи 10. Тартиби бақайдгирӣ ва баҳисобгирии ҳуқуқвайронкуниҳо**

1. Рақами бақайдгирии ҳуқуқвайронкуниҳо дода мешавад:

1) аз ҷониби мақомоти таъқиби ҷиноятӣ – пас аз баровардани қарор дар бораи оғоз намудани парвандаи ҷиноятӣ ё дар бораи рад кардан аз оғози парвандаи ҷиноятӣ дар ҳолатҳои пешбининамудаи сархатҳои сеюм, чорум, панҷум ва ҳафтуми қисми 1 моддаи 27, моддаҳои 28-32 Кодекси мурофиавии ҷиноятии Ҷумҳурии Тоҷикистон;

2) аз ҷониби суд – пас аз эътибори қонунӣ пайдо кардани ҳукми айбдоркунии суд оид ба парвандаи ҷиноятии айбдоркунии хусусӣ;

3) аз ҷониби суд ва мақомоти дигари ваколатдори давлатӣ (шахсони мансабдор)-и баррасикунандаи парвандаҳои ҳуқуқвайронкунии маъмурӣ – пас аз баровардани қарор дар бораи таъин кардани ҷазои маъмурӣ ва эътибори қонунӣ пайдо кардани он.

2. Субъектҳои дигари низоми ягонаи давлатии бақайд­гирӣ ва баҳисобгирии ҳуқуқвайронкуниҳо пас аз қабули қарорҳо тибқи қонунгузории Ҷумҳурии Тоҷикистон дар бораи ҳуқуқвайронкуниҳое, ки дар моддаи 8 Қонуни мазкур пешбинӣ шудаанд, маълумотро дар ҳомили коғазӣ ва (ё) электронӣ сабт карда, тавассути хатҳои интиқоли маълумот ба мақоми ваколатдор ирсол менамоянд.

3. Ба ҳуқуқвайронкуниҳо додани рақами бақайдгирӣ, ­сабти маълумот дар бораи ҳуқуқвайронкуниҳо ва пешниҳоди онҳо аз ҷониби мақомоти таъқиби ҷиноятӣ дар давоми 24 соат ва аз ҷониби судҳо ва мақомоти дигари ваколатдори давлатӣ (шахсони мансабдор)-и баррасикунандаи парвандаҳои ҳуқуқвайронкунии маъмурӣ дар муҳлати се рӯзи корӣ анҷом дода мешавад.

**Моддаи 11. Тартиби баҳисобгирии ҳуқуқвайронкуниҳо аз ҷониби мақоми ваколатдор, муҳлати нигоҳдорӣ ва нобуд кардани маълумот дар бораи ҳуқуқвайронкуниҳо**

1. Мақоми ваколатдор дар муҳлати се шабонарӯз аз рӯзи гирифтани маълумот дар бораи ҳуқуқвайронкуниҳо аз субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо, онҳоро дар махзани ягонаи давлатии маълумот дар бораи ҳуқуқвайронкуниҳо ҷойгир мекунад.

2. Маълумот дар бораи ҳуқуқвайронкуниҳое, ки аз ҷониби субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо бо вайрон намудани тартиби додани рақами бақайдгирӣ ба ҳуқуқвайронкунӣ, маълумот дар бораи ҳуқуқвайронкуниҳо ва пешниҳоди онҳо ба мақоми ваколатдор супорида шудаанд, дар давоми як шабонарӯз аз рӯзи қабули онҳо бояд мувофиқан ба субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо баргардонда шаванд. Субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо дар навбати худ дар давоми 24 соат камбудиҳои зикршударо бартараф карда, маълумотро дар бораи ҳуқуқвайронкуниҳо ба мақоми ваколатдор такроран ирсол менамоянд.

3. Маълумот дар бораи ҳуқуқвайронкуниҳои дар бандҳои 1), 2) ва 3) моддаи 8 Қонуни мазкур пешбинишуда, ки дар махзани ягонаи давлатии маълумот дар бораи ҳуқуқвайронкуниҳо ҷойгир карда шудаанд, дар давоми ҳафтоду панҷ сол нигоҳ дошта мешаванд.

4. Маълумот дар бораи ҳуқуқвайронкуниҳои дар банди 4) моддаи 8 Қонуни мазкур пешбинишуда, ки дар махзани ягонаи давлатии маълумот дар бораи ҳуқуқвайронкуниҳо ҷойгир карда шудаанд, дар муҳлати як сол нигоҳ дошта мешаванд.

5. Маълумот дар бораи ҳуқуқвайронкуниҳои дар банди 5) моддаи 8 Қонуни мазкур пешбинишуда, ки дар махзани ягонаи давлатии маълумот дар бораи ҳуқуқвайронкуниҳо ҷойгир карда шудаанд, дар муҳлати се сол нигоҳ дошта мешаванд.

6. Пас аз гузаштани муҳлати нигоҳдории дар қисмҳои 3, 4 ва 5 ҳамин модда пешбинигардида маълумот дар бораи ҳуқуқвайронкуниҳое, ки дар махзани ягонаи давлатии маълумот дар бораи ҳуқуқвайронкуниҳо нигоҳ дошта мешаванд, нобуд карда мешаванд.

**Моддаи 12. Пешниҳоди маълумот дар бораи ҳуқуқвайронкуниҳо**

1. Маълумот дар бораи ҳуқуқвайронкуниҳо, ки дар махзани ягонаи давлатии маълумот дар бораи ҳуқуқвайронкуниҳо нигоҳ дошта мешаванд, аз ҷониби мақоми ваколатдор пешниҳод карда мешавад:

1) ба субъектҳои дигари низоми ягонаи давлатии бақайдгирӣ ва баҳисобгирии ҳуқуқвайронкуниҳо – дар асоси дархост дар муҳлати се шабонарӯз аз рӯзи қабули он;

2) ба мақомоти давлатӣ ва ташкилотҳои дигари Ҷумҳурии Тоҷикистон, инчунин шахсони воқеӣ – дар асоси дархост (ариза) дар давоми даҳ шабонарӯз аз рӯзи қабули он;

3) ба мақомоти давлатӣ ва ташкилотҳои дигари давлатҳои хориҷӣ ва созмонҳои байналмилалӣ – мутобиқи шартномаҳои байналмилалии Ҷумҳурии Тоҷикистон.

2. Маълумот дар бораи ҳуқуқвайронкуниҳо, ки дар махзани ягонаи давлатии маълумот дар бораи ҳуқуқвайронкуниҳо нигоҳ дошта мешаванд, дар асоси дархости электронӣ аз ҷониби мақоми ваколатдор ба субъектҳое, ки дар бандҳои 1) ва 2) қисми 1 моддаи мазкур пешбинӣ шудаанд, дар давоми як шабонарӯз аз лаҳзаи воридшавии он пешниҳод карда мешавад.

**БОБИ 6.**

**МУҚАРРАРОТИ ХОТИМАВӢ**

**Моддаи 13. Маблағгузории хароҷот вобаста ба бақайд­гирӣ ва баҳисобгирии ҳуқуқвайронкуниҳо, инчунин фиристодан ва пешниҳод намудани маълумот дар бораи** **ҳуқуқвайронкуниҳо**

Маблағгузории хароҷот вобаста ба бақайдгирӣ ва баҳисобгирии ҳуқуқвайронкуниҳо, инчунин фиристодан ва пешниҳод намудани маълумот дар бораи ҳуқуқвайронкуниҳо ба мақоми ваколатдор аз ҳисоби маблағҳои буҷети ҷумҳуриявӣ ва маҳаллӣ, инчунин аз сарчашмаҳои дигари бо қонунгузории Ҷумҳурии Тоҷикистон манънагардида анҷом дода мешавад.

**Моддаи 14. Ҷавобгарӣ барои риоя накардани талаботи Қонуни мазкур**

Шахсони воқеӣ ва ҳуқуқӣ барои риоя накардани талаботи Қонуни мазкур бо тартиби муқаррарнамудаи қонунгузории Ҷумҳурии Тоҷикистон ба ҷавобгарӣ кашида мешаванд.

**Моддаи 15. Тартиби мавриди амал қарор додани Қонуни мазкур**

Қонуни мазкур пас аз интишори расмӣ мавриди амал қарор дода шавад.

**Президенти Ҷумҳурии Тоҷикистон Эмомалӣ Раҳмон**

**ш. Душанбе, 2 январи соли 2025, №2118**

қарори

Маҷ­лиси миллии Маҷлиси Олии Ҷумҳурии Тоҷикистон

**Оид ба Қонуни Ҷумҳурии Тоҷикистон «Дар бораи низоми ягонаи давлатии бақайдгирӣ ва баҳисобгирии ҳуқуқвайронкуниҳо»**

Мутобиқи моддаи 60 Конститутсияи Ҷумҳурии Тоҷикистон Маҷлиси миллии Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Дар бораи низоми ягонаи давлатии бақайдгирӣ ва баҳисобгирии ҳуқуқвайронкуниҳо» ҷонибдорӣ карда шавад.

**Раиси Маҷлиси миллии Маҷлиси**

**Олии Ҷумҳурии Тоҷикистон Рустами Эмомалӣ**

**ш. Душанбе, 27 декабри соли 2024, №564**

қарори

Маҷлиси намояндагони Маҷлиси Олии Ҷумҳурии Тоҷикистон

**Оид ба қабул кардани Қонуни Ҷумҳурии Тоҷикистон «Дар бораи низоми ягонаи давлатии бақайдгирӣ ва баҳисобгирии ҳуқуқвайронкуниҳо»**

Мутобиқи моддаи 60 Конститутсияи Ҷумҳурии Тоҷикистон Маҷлиси намояндагони Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Дар бораи низоми ягонаи давлатии бақайдгирӣ ва баҳисобгирии ҳуқуқвайронкуниҳо» қабул карда шавад.

**Раиси Маҷлиси намояндагони Маҷлиси Олии**

**Ҷумҳурии Тоҷикистон М. Зокирзода**

**ш. Душанбе, 30 октябри соли 2024, №1445**